Proiect

**L E G E**

**cu privire la subvenționarea în**

**agricultură și mediul rural**

Parlamentul adoptă prezenta lege organică.

**Capitolul I**

**DISPOZIŢII GENERALE**

**Articolul 1.** Obiectul de reglementare

1. Prezenta lege stabileşte:
2. principiile politicii statului de subvenționare în agricultură și mediul rural;
3. atribuţiile autorităţilor administraţiei publice în domeniul subvenționării în dezvoltarea agriculturii și mediului rural;
4. formele și condițiile de subvenționare;
5. particularitățile procedurii de recepționare și examinare a cerilor de subvenționare.
6. Prezenta lege nu privează statul de dreptul de a acorda o atenţie deosebită dezvoltării agriculturii şi îmbunătăţirii calităţii vieţii în mediul rural.
7. Prezenta lege nu reglementează principiile activităţii de întreprinzător, precum şi principiile sistemului bugetar-fiscal al Republicii Moldova.

**Articolul 2.** Scopul legii

1. Prezenta lege are ca scop:
2. creşterea competitivităţii și dezvoltarea durabilă a sectorului agroindustrial;
3. asigurarea gestionării durabile a resurselor naturale;
4. dezvoltarea socioeconomică rurală durabilă .
5. În vederea realizării scopului stabilit la alin. (1), statul, susţine:
6. modernizarea lanţului agroalimentar în scopul alinierii la cerinţele Uniunii Europene privind siguranţa alimentelor şi cerinţele de calitate;
7. facilitarea accesului la pieţele de capital, de inputuri şi outputuri (intrări și ieșiri) pentru fermieri;
8. implementarea practicilor moderne de gestionare a resurselor naturale;
9. implementarea tehnologiilor de producţie prietenoase mediului, a produselor ecologice, precum şi menţinerea biodiversităţii;
10. adaptarea la schimbările climatice şi atenuarea efectelor acestora asupra producţiei agricole;
11. dezvoltarea infrastructurii de acces şi de servicii în mediul rural;
12. creşterea oportunităţilor de ocupare a forţei de muncă în domeniile nonagricole şi sporirea veniturilor în mediul rural;
13. dezvoltarea echilibrată a teritoriilor din mediul rural prin implicarea comunităţii locale în dezvoltarea rurală;
14. dezvoltarea în special a afacerilor fermierilor micro, mici și mijlocii.

**Articolul 3.** Noţiuni principale

În sensul prezentei legi, următoarele noţiuni principale semnifică:

*activitate agricolă* – producţie, creştere sau cultivare de produse agricole, mulsul, creşterea şi deţinerea animalelor în scopuri agricole, precum şi prelucrarea primară/finită a produselor agricole vegetale sau animaliere, sau menţinerea terenurilor în bune condiţii agricole şi de mediu;

*Agenţia de Intervenţie şi Plăţi pentru Agricultură* – autoritate administrativă în subordinea Ministerului Agriculturii şi Industriei Alimentare, responsabilă de gestionarea și controlul mijloacelor financiare din Fondul naţional de dezvoltare a agriculturii şi mediului rural și celor provenite de la partenerii de dezvoltare;

*apelul* – este un anunț care stabilește intervalul de timpîn interiorul căruia se depun cererile de subvenționare pentru măsurile de subvenționare;

*beneficiar de subvenţie* – solicitantul subvenţiei a cărui cerere de subvenționare a fost evaluată pozitiv şi aprobată pentru achitare de către Agenţia de Intervenţie şi Plăţi pentru Agricultură;

*dezvoltare rurală* – proces deliberat de schimbări sociale, economice, culturale şi de mediu durabile, menite să îmbunătăţească calitatea vieţii în mediul rural;

*exploatație* – ansamblul unităților utilizate pentru activități agricole și gestionate de un fermier, situate pe teritoriul Republicii Moldova;

*fermier* – persoană fizică sau juridică sau un grup de persoane fizice sau juridice, indiferent de statutul juridic pe care un astfel de grup și membrii săi îl dețin, a cărei/cărui exploatație este situată pe teritoriul Republicii Moldova și care desfășoară activitate agricolă;

*Fondul naţional de dezvoltare a agriculturii şi mediului rural* – totalitate a mijloacelor bugetare destinate subvenționării în agricultură și mediul rural;

*grant* – contribuţie financiară sau tehnică nerambursabilă, oferită unui subiect al subvenționării din partea donatorilor, inclusiv străini, pentru dobândirea bunurilor, serviciilor sau lucrărilor;

*măsură/submăsură* *de subvenționare* – direcţie principală în agricultură şi în mediul rural, susţinută financiar de stat, care contribuie la realizarea uneia sau a mai multor obiective ale politicii de dezvoltare agricolă şi rurală;

*mediul rural* – sate sau comune, inclusiv oraşe cu o populaţie de pînă la 10000 de locuitori cu statut de rezident, conform ultimului recensământ efectuat al populaţiei şi al locuinţelor;

*prelucrare primară* – activitate agricolă care cuprinde totalitatea operaţiilor, conform unei anumite tehnologii, în cadrul cărora produsele agricole de origine vegetală sau animală sînt pregătite pentru a fi folosite ca materie primă sau semifabricate pentru diferite ramuri ale industriei;

*prelucrare finită* – activitate agricolă care cuprinde totalitatea operaţiilor, conform unei anumite tehnologii, în cadrul cărora produsele agricole de origine vegetală sau animală au trecut prin toate fazele de prelucrare, fiind posibilă întrebuinţarea acestora în scopul final pentru care au fost produse;

*preţ de referinţă* – este cel mai mic preț de livrare al mașinii, utilajului sau echipamentului, stabilit de către producător/importatorul/dealerul pe teritoriul Republicii Moldova conform registrului preturilor de referinta;

*Program LEADER* – program de stat, administrat de Ministerul Agriculturii și Industriei Alimentare, în cadrul căruia grupurile de acţiune locală solicită finanţare în baza unui plan operaţional din Fondul naţional de dezvoltare a agriculturii şi mediului rural pentru funcţionarea grupurilor de acţiune locală și implementarea strategiilor de dezvoltare locală;

*Sistemul Informațional „Moldova LEADER IT Soft”* (MLIS) – subsistem al Sistemului Integrat de Administrare și Control deținut de Agenţia de Intervenţie şi Plăţi pentru Agricultură, destinat gestionării mijloacelor financiare alocate pentru implementarea Programului LEADER.

*solicitant* *al subvenției* – unul din subiecții specificați la articolul 4 care a depus o cerere de subvenționare;

*subvenţie* – plată nerambursabilă şi neimpozabilă acordată din Fondul naţional de dezvoltare a agriculturii şi mediului rural pentru realizarea scopului prevăzut de prezenta lege.

**Articolul 4.** Subiecții subvenționării

1. Subiecții subvenționării în agricultură și mediul rural sunt:
2. fermierii care se clasifică în următoarele categorii și întrunesc cumulativ condițiile:
3. *fermier micro* – fermier care are cel mult 9 salariați și realizează o cifră anuală de afaceri de până la 18 milioane de lei;
4. *fermier mic* – fermier care are cel mult 49 de salariați și realizează o cifră anuală de afaceri de până la 50 milioane de lei;
5. *fermier mijlociu* – fermier care are cel mult 249 de salariați și realizează o cifră anuală de afaceri de până la 100 milioane de lei;
6. *fermier mare* – fermier care depăşeşte cumulativ condițiile stabilite pentru fermierul mijlociu;
7. persoană juridică sau fizică care desfășoară activitate în mediul rural sau activitate agricolă, alții decât fermierii;
8. unitate administrativ-teritorială;
9. grup de acțiune locală;
10. organizație din domeniul cercetării și inovării, instituție de învățământ cu profiluri agroindustriale.
11. Guvernul poate identifica în cadrul subiecților subvenționării anumite tipuri de subiecți pentru care stabilește măsuri/submăsuri și condiții mai favorabile de acordare a subvențiilor.

**Capitolul II**

**PRINCIPIILE POLITICII DE SUBVENŢIONARE**

**ÎN AGRICULTURĂ ŞI MEDIUL RURAL**

**Articolul 5.** Principiile politicii de subvenţionare în agricultură şi mediul rural

Reglementarea activităţii de subvenţionare în agricultură şi mediul rural și realizarea acesteia are la bază următoarele principii:

1. previzibilitatea şi stabilitatea reglementărilor juridice;
2. transparenţa decizională;
3. eficienţa bazată pe argumente economico-financiare şi indicatori;
4. continuitatea politicii de subvenționare în dezvoltarea agriculturii și mediului rural;
5. asumarea responsabilităţilor de către subiecții subvenționării;
6. rezonabilitatea costurilor.

**Articolul 6.** Principiul previzibilităţii şi stabilităţii reglementărilor juridice

1. Activitatea de subvenţionare în agricultură şi mediul rural se reglementează de prezenta lege și alte acte normative.
2. Actele normative care prevăd reducerea cuantumului subvenţiilor în agricultură şi mediul rural sau care schimbă condițiile de acordare a subvențiilor, nu pot intra în vigoare mai devreme de 6 luni de la data publicării, cu excepția cazului modificării mărimii Fondului național de dezvoltare a agriculturii și mediului rural prin Legea bugetului de stat.

**Articolul 7.** Principiul transparenţei decizionale

1. Statul, prin intermediul autorităţilor administraţiei publice centrale, asigură consultarea şi participarea părților interesate în procesul de elaborare, monitorizare și evaluare a politicii statului în dezvoltarea agriculturii şi mediul rural.
2. Autoritățile administrației publice centrale publică pe paginile sale web oficiale informaţii complete de interes public privind gestionarea Fondului naţional de dezvoltare a agriculturii şi mediului rural.

**Articolul 8.** Principiul eficienţei bazate pe argumente economico-financiare şi indicatori

1. Organul central de specialitate asigură utilizarea eficientă a Fondului naţional de dezvoltare a agriculturii şi mediului rural prin elaborarea măsurilor de subvenționare care contribuie la atingerea obiectivelor și indicatorilor de rezultat ale politicii agricole și rurale.
2. Statul, prin intermediul autorităţii administraţiei publice centrale, stimulează subiecții subvenționării în vederea obţinerii performanţelor, care contribuie la atingerea indicatorilor de rezultat stabiliți în documentele de politici.

**Articolul 9.** Principiul continuităţii proceselor de susţinere a dezvoltării agriculturii şi mediului rural

1. Statul, prin intermediul autorităţilor administraţiei publice centrale, asigură continuitatea procesului de subvenționare în dezvoltarea agriculturii și mediului rural, prin planificarea activităților Guvernului.
2. Organul central de specialitate, evaluează impactul subvenţionării în dezvoltarea agriculturii şi mediului rural şi propune Guvernului spre aprobarea politica de dezvoltare a agriculturii și mediului rural la necesităţile economiei naţionale.

**Articolul 10.** Principiul asumării responsabilităţilor de către subiecții subvenţionării

1. Subiecții subvenţionării sunt obligaţi să-şi asume responsabilitatea drept condiţie pentru obţinerea şi menţinerea obiectului subvenţionării.
2. Subvenţia se acordă în condiţiile asumării responsabilității privind respectarea asolamentului, protejării solului, bunei utilizări a resurselor naturale, umane, financiare şi a celor de producţie, ale aplicării sistemelor de calitate pentru produsele agricole şi alimentare, respectării regulilor de agromediu.

**Articolul 11.** Principiul rezonabilităţii costurilor

1. Autoritatea responsabilă de administrarea Fondului naţional de dezvoltare a agriculturii şi mediului rural trebuie să se asigure de faptul că costurile nu depășesc prețurile de referință.
2. Calcularea subvenţiei pentru costurile stabilite de organul central de specialitate are la bază preţuri de referinţă.

**Capitolul III**

**ATRIBUŢIILE AUTORITĂŢILOR ADMINISTRAŢIEI**

**PUBLICE ÎN DOMENIUL SUBVENŢIONĂRII ÎN**

**DEZVOLTAREA AGRICULTURII ŞI MEDIULUI RURAL**

**Articolul 12.** Atribuţiile Guvernului

Guvernul exercită următoarele atribuţii:

1. aprobă documentul de politici în dezvoltarea agricolă și rurală;
2. aprobă criteriile de acreditare a Agenției de Intervenție și Plăți pentru Agricultură;
3. aprobă măsurile/submăsurile de subvenționare și condiţiile specifice de eligibilitate pentru formele de subvenționare;
4. stabilește plafonul pentru subiectul subvenționării în cadrul unei forme de subvenționare;
5. aprobă procedura de selectare a grupului de acțiune locală și aprobare spre finanțare a strategiilor de dezvoltare locală.

**Articolul 13.** Atribuţiile autorităţii administraţiei publice centrale

1. Autoritatea administraţiei publice centrale responsabilă de politica de subvenţionare în dezvoltarea agriculturii şi mediului rural este Ministerul Agriculturii şi Industriei Alimentare (în continuare – *organ central de specialitate*).
2. Organul central de specialitate are următoarele atribuţii:
3. elaborează documentele de politici în agricultură și mediul rural şi asigură monitorizarea implementării acestora;
4. acordă, revizuiește și retrage acreditarea Agenției de Intervenție și Plăți pentru Agricultură;
5. elaborează măsurile/submăsurile de subvenționare, condițiile specifice de eligibilitate conform formelor de subvenționare și le propune spre aprobare Guvernului;
6. stabilește volumul mijloacelor financiare pe măsuri/submăsuri și perioada de implementare a acestora;
7. asigură condițiile necesare creării și întreținerii Sistemului integrat de administrare și control;
8. asigură, prin intermediul Agenţiei de Intervenţie şi Plăţi pentru Agricultură subvenționarea dezvoltării agriculturii şi mediului rural;
9. promovează politica de subvenționare în dezvoltarea agriculturii și mediului rural;
10. formulează propuneri de programe și proiecte de asistență financiară, în scopul dezvoltării agriculturii și mediului rural;
11. aprobă metodologia de determinare a preţurilor de referinţă și publică în Monitorul Oficial al Republicii Moldova;
12. aprobă ghidul privind implementarea și respectarea condiționalităților;
13. elaborarează proceduri de selectare a grupului de acțiune locală și aprobă spre finanțare strategiile de dezvoltare locală;
14. aprobă formularele cererilor de subvenționare;
15. prezintă Guvernului raportul privind gestionarea Fondului naţional de dezvoltare a agriculturii şi mediului rural pînă la data de 1 martie a anului ulterior celui de raportare.
16. Agenția de Intervenție și Plăți pentru Agricultură poate fi acreditată de organul central de specialitate numai dacă îndeplinește anumite criterii minime. Criteriile respective trebuie să vizeze patru domenii de bază: mediul intern, activitățile de control, informarea și comunicarea, precum și monitorizarea.

**Articolul 14.** Atribuţiile Agenţiei de Intervenţie şi Plăţi pentru Agricultură

1. Agenţia de Intervenție și Plăți pentru Agricultură (în continuare – Agenţie) exercită următoarele atribuţii:
2. gestionează Fondul naţional de dezvoltare a agriculturii şi mediului rural precum şi a celor provenite din partea partenerilor de dezvoltare;
3. examinează cererile de subvenționare;
4. efectuează monitorizarea post-achitare;
5. asigură promovarea măsurilor de subvenționare și a condițiilor de accesare a acestora;
6. elaborează şi aprobă manuale de proceduri interne;
7. elaborează și aprobă ghidul solicitantului de subvenţii aferent fiecărei măsuri de subvenționare;
8. prezintă organului central de specialitate rapoarte, semestriale, până la data de 15 a lunii următoare perioadei de raportare și raportul anual, până la data de 15 februarie a anului următor celui de raportare, privind gestionarea Fondului naţional de dezvoltare a agriculturii şi mediului rural;
9. publică pe pagina web oficială a Agenţiei lista cererilor de subvenționare recepționate și statutul acestora;
10. elaborează și aprobă metodologia de verificare a cererilor de subvenționare în baza analizei riscurilor.
11. Regulamentul privind organizarea şi funcţionarea Agenţiei şi structura acesteia se aprobă prin hotărîrea Guvernului.
12. Agenţia este finanţată din bugetul de stat și din alte surse neinterzise de legislație. Bugetul Agenţiei se elaborează, se aprobă şi se administrează în conformitate cu principiile, regulile şi procedurile stabilite de Legea finanţelor publice şi responsabilităţii bugetar-fiscale nr.181/2014.

**Capitolul IV**

**FONDULUI NAŢIONAL DE DEZVOLTARE**

**A AGRICULTURII ŞI MEDIULUI RURAL ȘI FORMELE DE SUBVENȚIONARE**

**Articolul 15.** Fondul naţional de dezvoltare a agriculturii şi mediului rural

1. Fondul naţional de dezvoltare a agriculturii şi mediului rural se instituie în cadrul bugetului de stat în scopul dezvoltării agriculturii și mediului rural, precum și creării și întreținerii Sistemului integrat de administrare și control.
2. Volumul Fondului naţional de dezvoltare a agriculturii şi mediului rural se aprobă prin legea anuală a bugetului de stat.
3. Distribuirea/redistribuirea mijloacelor Fondului naţional de dezvoltare a agriculturii şi mediului rural între formele și măsurile de subvenționare sau pentru executarea hotărârilor sau deciziilor judecătorești definitive, se aprobă de organul central de specialitate.
4. Costurile de creare şi dezvoltare a Sistemul Integrat de Administrare și Control se suportă din Fondul național de dezvoltare a agriculturii și mediului rural, sau din mijloace financiare provenite din partea partenerilor de dezvoltare.
5. Cererile de subvenţionare recepţionate și neachitate de către Agenție pe parcursul anului de gestiune vor fi autorizate și executată plata subvenţiilor în limita Fondului naţional de dezvoltare a agriculturii şi mediului rural, aprobat prin legea bugetului de stat pentru anul viitor şi acestea vor avea prioritate la plată.

**Articolul 16.** Forme de subvenționare

Fondul național de dezvoltare a agriculturii și mediului rural, se repartizează pentru următoarele forme de plați:

1. în avans;
2. post-investiție;
3. investiții pe etape;
4. directe;
5. complementare.

**Articolul 17.** Plată în avans

1. Plata în avans, este o subvenție acordată în baza unui proiect investițional acceptat de către Agenție până la efectuarea unor costuri de implementare a acestuia.
2. Plata în avans se acordă solicitantului de subvenție cu respectarea de către acesta a următoarelor condiții:
3. contribuţia financiară a solicitantului reprezintă cel puţin 10% din valoarea proiectului;
4. deține un proiect investițional viabil;
5. proiectul investițional este implementat în mediul rural;
6. perioada de implementare a proiectului investițional este de până la 24 luni;
7. este deţinător legal a bunurilor imobile sau al părților componente ale acestora, pe care urmează să se efectueze investiţia.
8. Prin derogare de la alin. (1) - (2), plata în avans se acordă grupurilor de acțiune locală pentru dezvoltarea locală prin implementarea Programului LEADER.
9. Plata în avans se efectuează în tranșe.

**Articolul 18.** Plată post-investiție

1. Plata post-investiție este o subvenție acordată în bază de proiect investițional sau de extinderea acestuia, acceptat de către Agenție și achitat după implementarea proiectului în baza costurilor suportate integral.
2. Plata post-investiție se acordă solicitantului de subvenție cu respectarea următoarelor condiții:
3. deține un proiect investițional viabil;
4. a suportat costurile de implementare a proiectului;
5. au dobândit cu titlul oneros bunuri și servicii, obiect al subvenționării de la furnizori şi distribuitori, cu excepția schimbului;
6. sunt deţinători legali ai bunurilor imobile sau a părților componente a acestora pe care se efectuează investiţia.

**Articolul 19.** Plată investiții pe etape

1. Plata investiții pe etape, este o subvenție acordată etapizat în bază de proiect investițional sau extinderea acestuia, acceptat de către Agenție și achitat după implementarea fiecărei etape în baza costurilor suportate integral.
2. Plata investiții pe etape, se acordă solicitantului de subvenție cu respectarea de către acesta a următoarelor condiții:
3. angajamentul solicitantului de a contribui financiar cu cel puţin 50% din valoarea proiectului investițional;
4. deține un proiect investițional viabil;
5. a suportat costuri de implementare a etapelor proiectului investițional;
6. perioada de implementare integrală a proiectului investițional este de pînă la 36 luni, divizată în cel mult 3 etape;
7. a dobândit cu titlul oneros bunuri și servicii, obiect al subvenționării de la furnizori şi distribuitori;
8. este deţinător legal al bunurilor imobile sau al părților componente ale acestora, pe care urmează să se efectueze investiţia.
9. In cazul in care vor fi incalcate prevederile prezentului articol mărimea subventiei acordate poate fi diminuată conform procedurii stabilite de Guvern.

**Articolul 20.** Plată directă

1. Plata directă, este o subvenție exprimată în sumă fixă acordată într-o singură tranșă, pentru pacticarea activităților agricole în sectorul vegetal, zootehnic sau ecologic.
2. Plata directă se acordă solicitantului de subvenție cu respectarea următoarelor condiții:
3. deține suprafața minima eligibilă stabilită de către Guvern, sau;
4. deține un număr minim de animale din speciile aprobate de Guvern:
* pentru formele productive, demonstrează obținerea producției și livrarea acesteia către un procesator autohton sau demonstrează procesarea acesteia;
* animalele sunt asigurate;
* animalele sunt înregistrate conform Legii nr. 231/2006 privind identificarea și înregistrarea animalelor, pentru speciile prevăzute.

**Articolul 21.** Plată complementară

1. Plata complementară, este o subvenție acordată într-o singură tranșă, pentru suportarea costurilor curente sau suportarea pierderilor de venit.
2. Plata complementară se acordă solicitantului de subvenție în proporție de cel mult 80% din valoarea costurilor curente suportate, cu excepția plăților acordate pentru compensarea dobînzilor achitate către băncile comerciale şi organizaţiile de creditare nebancară.

**Capitolul V**

**CONDIȚII DE ELIGIBILITATE PENTRU BENEFICIEREA DE SUBVENŢII.**

**DREPTURILE ŞI OBLIGAŢIILE SUBIECȚILOR DE SUBVENŢII**

**Articolul 22.** Condițiile generale de eligibilitate

1. Sunt eligibili pentru subvenționare subiecții specificați la art. 4 din prezenta lege, care îndeplinesc următoarelor condiții generale de eligibilitate:
2. proiectul este implementat într-o localitate de pe teritoriul controlat de autorităţile Republicii Moldova, inclusiv pe teritoriul raionului Dubăsari situat după traseul Rîbniţa–Tiraspol;
3. nu se află în proces de insolvabilitate/lichidare;
4. nu au restanțe la bugetul public național;
5. și-au asumat obligația de a respecta condiționalitățile;
6. face dovada plații pentru bunurile, serviciile sau lucrările pentru care se solicită subvenție;
7. nu sînt incluşi în Lista de interdicţie a subiecților subvenţionării.
8. Nu sunt eligibile pentru subvenţionare, în sensul prezentei legi, persoanele juridice ai căror fondatori, acţionari, asociaţi, administratori, beneficiari efectivi sunt înregistraţi sau au reşedinţa în jurisdicţii care nu implementează standarde internaţionale de transparenţă.

**Articolul 23.** Costuri, bunuri şi servicii neeligibile

Nu sunt eligibile:

1. bunurile și serviciile dobândite de la persoane afiliate subiectului subvenționării;
2. bunurile dobândite second-hand;
3. bunurile imobile și părțile componente a acestora dobândite prin acte juridice, cu excepția contractului de antrepriză;
4. porţiunile de grant;
5. bunurile depuse în activitățile agricole și lucrările realizate în oraşul Chişinău şi oraşul Bălţi, cu excepția celor depuse de către organizațiile din domeniul cercetării și inovării sau instituțiilor de învățământ cu profiluri agroindustrial;
6. taxa pe valoare adăugată, cu excepţia proiectelor iniţiate de unitățile administrativ-teritoriale, precum şi pentru funcţionarea grupurilor de acţiune locală;
7. comisioanele bancare, costurile garanţiilor bancare şi cheltuielile similare;
8. costurile de schimb valutar, taxele şi pierderile ocazionate de schimburile valutare;
9. instruire șef montaj;
10. beneficiul de deviz și asigurări sociale, serviciile de instalare, de montaj, lucrările mecanizate, serviciile de transport, cu excepţia proiectelor care se încadrează la art. 17 alin. (3).
11. achitările efectuate în cadrul contractelor de schimb sau de cesiune, stingerii obligațiilor prin compensare, precum şi cele efectuate către persoanele juridice înregistrate sau cu reşedinţa în jurisdicţii care nu implementează standarde internaţionale de transparenţă.

**Articolul 24.** Obligaţiile subiecților de subvenţii

1. Subiecții subvenționării sînt obligaţi:
2. să depună cererea de subvenționare conform formularelor aprobate de organul central de specialitate;
3. să folosească bunul sau serviciile pentru care a primit subvenţie în scopul indicat în cererea de subvenționare și conform destinației;
4. să întreţină bunul subvenționat în conformitate cu cele mai bune practici în domeniul vizat, în vederea asigurării protecţiei mediului, siguranţei alimentelor, sănătăţii şi bunăstării animalelor şi a plantelor;
5. să nu admită înstrăinarea sau darea în folosinţă sub nicio formă a bunului pentru care a primit subvenţie;
6. să respecte, angajamentele, condiţiile de eligibilitate şi criteriile de evaluare care au stat la baza deciziei de acordare a subvenţiei sau încheierii contractului și dispozițiile adiționale;
7. să comunice Agenţiei apariţia oricăror circumstanțe care împiedică respectarea obligațiilor prevăzute de prezenta lege .
8. Obligațiile prevăzute la alineatul (1), cu excepția literei b), se sting la împlinirea termenelor stabilite de Guvern, în funcție de natura bunurilor, serviciilor sau lucrărilor și obiectivele politicii de dezvoltare agricolă şi rurală.
9. Beneficiarii de subvenţii în privinţa cărora s-a intentat o procedură de insolvabilitate sau o procedură de dizolvare cu lichidare sunt obligaţi să comunice Agenţiei acest fapt în termen de 5 zile.
10. În cazul intentării în privinţa beneficiarului a procedurii falimentului, a procedurii simplificate a falimentului sau a procedurii de dizolvare cu lichidare, acesta este obligat să restituie subvenţiile acordate dacă, la momentul intentării procedurilor respective, nu s-au împlinit termenii prevăzuți la alineatul (2). În termen de 5 zile de la intentarea procedurilor, lichidatorul va notifica Agenţia cu privire la termenele de înaintare a creanţelor proprii faţă de debitor.

**Capitolul VI**

**PROCEDURA DE EXAMINARE A CERERII DE SUBVENȚIONARE**

**Articolul 25.** Termenul de depunere și de examinare a cererii de subvenționare

1. Cererile de subvenționare se depun în cadrul apelului stabilit prin ordinul organului central de specialitate.
2. Apelul se anunță anual, începând cu luna ianuarie, dar nu mai târziu de luna aprilie, care va dura cel mult 60 zile, dar nu mai puțin de 30 de zile. În cazul nevalorificării mijloacelor financiare distribuite pe măsuri, organul central de specialitate poate anunță un nou apel.
3. Ordinul organului central de specialitate se publică în Monitorul Oficial al Republicii Moldova, cu cel puțin douăzeci zile înainte de începerea perioadei de depunere a cererilor de subvenționare.
4. Prin derogare de la alin. (1) și (2) pentru măsurile de subvenționare stabilite la forma de subvenționare complementară, cererile de subvenționare se depun în perioada 1 februarie – 30 septembrie.
5. În cadrul uni apel, subiectul subvenționării, poate depune doar o singură cerere de subvenționare pentru o măsură de subvenționare.
6. Cererea de subvenționare depuse în afara termenilor reglementate de prezentul articol, se resping.
7. Termenul în care o procedură administrativă trebuie finalizată este de 45 zile pentru plățile directe sau complementare, și de 60 zile pentru plățile în avans sau post investiție sau investiții pe etape.
8. Termenul începe să curgă:
9. pentru platile complementare, de la data depunerii cererii de subvenționare complete;
10. pentru plățile directe, plățile în avans, post investiție și investiție pe etape, din ziua imediat următoare încheierii apelului pentru cererile de subvenționare complete.

**Articolul 26.** Examinarea cererii de subvenționare

1. Cererea de subvenționare se depune de către solicitant sau de reprezentantul legal al acestuia, în mod prioritar, în format electronic, prin intermediul mijloacelor electronice, sau la sediul subdiviziunii teritoriale a Agenției, pe suport de hârtie.
2. Subdiviziunea teritorială a Agenției:
3. înregistrează cererea;
4. verifică dacă cererea este depusă de un subiect al prezentei legi;
5. verifică daca cererea corespunde conditiilor de formă;
6. verifică respectarea condițiilor generale și specifice de eligibilitate și condițiile de plată, dupa caz;
7. cercetează la fața locului obiectul cererii de subvenționare, după caz;
8. emite un aviz pe marginea cererii de subvenționare pe care îl remite, împreună cu dosarul administrativ, la oficiul central al Agenției.
9. Cererea de subvenționare cu grad de risc sporit se supune verificării de către oficiul central al Agenției, în conformitate cu metodologia de verificare a cererilor de subvenționare în baza analizei riscurilor, prevăzută la art. 14 alin. (1) litera i).
10. Cererea de subvenționare depusă conform art. 17 și 19, se evaluează de către oficiul central al Agenției, în baza criteriilor de selectare, aprobate de Guvern.
11. Cererea de subvenționare se supune operațiunii de autorizare a plăților, care constă în verificarea corectitudinii calculării subvenției solicitate, conform principiului ”primul venit primul servit” – pentru plățile directe, complementare sau post-investiție, și în baza actului administrativ de selectare a proiectelor – pentru plățile în avans și investiții pe etape.
12. Fără a aduce atingere temeiurilor de suspendare a procedurii administrative reglementate de Codul administrativ, Agenția suspendă procedura de examinare în cazul epuizării mijloacelor financiare distribuite din Fondului naţional de dezvoltare a agriculturii şi mediului rural. Procedura de examinare suspendată se reia după suplinirea Fondului național de dezvoltare a agriculturii și mediului rural.
13. În rezultatul examinării cereri de subvenționare, Agenția emite actul administrativ de admitere sau respingere a cererii de subvenționare.
14. Actul administrativ de admitere a cererii de subvenționare este însoțit de dispoziții adiționale.
15. La cererea subiectului subvenționării, Agenția poate încheia în locul emiterii actului administrativ un contract administrativ cu acesta.
16. Cererea de subvenționare se respinge în tot dacă:
17. cererea nu este adresată de un subiect al măsurii de subvenționare;
18. a atins plafonul anual maximal în cadrul unei forme de subvenționare;
19. nu îndeplinește condițiile generale sau conditiile specifice de subvenționare și sau condițiile de plată;
20. Agenția comunică subiecților subvenționării actul administrativ pe marginea cererii de subvenționare, după caz, contractul de subvenționare.

**Articolul 27.** Cererile de subvenționare examinate în cadrul Programului LEADER

1. Cererile de subvenționare a proiectelor, se depun de către grupurile de acțiune locală la oficiul central al Agenției sau prin intermediul sistemului informațional „Moldova LEADER IT Soft”, în baza deciziei organului central de specialitate de selectare a grupului de acțiune locală și aprobare spre finanțare a strategiilor de dezvoltare locală.
2. Oficiul central al Agenției, în procesul de examinare a cererilor de subvenționare aplică corespunzător prevederile art. 26, alin. (2).
3. Agenția verifică respectarea de către grupurile de acțiune locală a procesului de organizare și desfășurare a concursurilor de selectare a cererilor de finanțare a proiectelor și a procedurilor ce țin de transparența în procesul de luare a deciziilor în cadrul acestuia.
4. Procedura de examinare a cererii de subvenționare se finalizează cu încheierea contractului administrativ de subvenționare cu subiectul subvenționării în cadrul Programului LEADER sau cu emiterea actului administrativ de respingere a cererii de subvenționare.
5. Agenția, comunică subiectului subvenționării actul administrativ pe marginea cererii de subvenționare.
6. Agenția monitorizează implementarea proiectelor, conform manualelor de proceduri, aprobate prin ordin al directorului Agenției.

**Articolul 28.** Executarea plăților

1. Documentele de plată a subvențiilor se prezintă spre executare în termen de până la 10 zile, calculate după caz, din data:
2. emiterii actului administrativ;
3. încheierii contractului;
4. depunerii cererii de debursare;
5. deciziei organului central de specialitate.
6. Executarea plăților se efectuează prin intermediul serviciului guvernamental de plăți electronice, la conturile de plăți ale subiecților subvenționării, în modul stabilit de Guvern.
7. Dacă solicitantul a cărui cerere a fost aprobată, în același timp, este obligat să ramburseze Agenției subvenții primite în baza altor cereri, atunci suma autorizată spre plată, poate fi utilizată, prin compensare, pentru stingerea obligației solicitantului, proporțional sumei datorate.

**Articolul 29.** Monitorizarea post-achitare

1. Monitorizarea post-achitare este procedură administrativă de verificare a modului de executare a actului administrativ sau după caz a contractului de acordare a subvenției.
2. Procedura administrativă se inițiază din oficiu de către Agenție în baza analizei riscurilor în termen de pînă la cinci ani din momentul emiterii actului administrativ sau contractului de subvenționare.

**Articolul 30.** Lista de interdicţie a subiecților subvenționării

1. Lista de interdicţie a subiecților subvenționării reprezintă o listă ţinută de Agenţie, ce cuprinde informaţiile despre subiecții subvenționării care în procedura de acordare a subvenției au săvârșit contravenții sau infracțiuni, constatate printr-o hotărâre definitivă și irevocabilă a instanței de judecată sau care au contribuit la emiterea unui act administrativ favorabil ilegal sau încheierea unui contract administrativ ilegal.
2. Agenția asigură publicarea Listei de interdicție a subiecților subvenționării pe pagina web oficială.
3. Procedura de introducere în Lista de interdicţie a subiecților subvenționării şi, după caz, de excludere din aceasta se stabileşte de Guvern.

**Articolul 31.** Sistemul Integrat de Administrare și Control

1. Sistemul Integrat de Administrare și Control reprezintă un sistem informaţional automatizat destinat pentru gestionarea și monitorizarea intervențiilor și a beneficiarilor de subvenții din Fondul național de dezvoltare a agriculturii și mediului rural și din mijloacele financiare provenite din partea partenerilor de dezvoltare .
2. Sistemul Integrat de Administrare şi Control cuprinde următoarele elemente:
3. bază de date electronică;
4. un sistem de identificare a parcelelor agricole;
5. un sistem de identificare şi înregistrare a drepturilor la plată;
6. cererile de subvenționare;
7. un sistem integrat de control;
8. un sistem unic de identificare a fiecărui agricultor care a depus cererea de subvenționare;
9. un sistem de identificare şi înregistrare a animalelor.

**Capitolul VII**

**DISPOZIŢII FINALE**

**Articolul 32.** Intrarea în vigoare

1. Prezenta lege intră în vigoare la data publicării în Monitorul Oficial al Republicii Moldova, cu excepţia:
2. articolului 12 litera b) și articolului 13 alineatul (2) litera b) și alineatul (3) care vor intra în vigoare la 36 de luni de la data publicării prezentei legi în Monitorul Oficial al Republicii Moldova;
3. articolului 20, în partea ce ține de plățile directe pentru practicarea activităților agricole în sectorul vegetal, și articolul 31 se vor pune în aplicare din anul 2026;
4. articolului 22, alin. (2), care se vor pune în aplicare odată cu aprobarea de către Guvern a Metodologiei de stabilire a jurisdicţiilor care nu implementează standarde internaţionale de transparenţă, precum şi lista jurisdicţiilor respective.
5. Procedura de examinare a cererilor de subvenționare depuse până la data intrării în vigoare a prezentei legi, se va desfășura în baza prevederilor actelor normative în vigoare pînă la data intrării în vigoare a acesteia.
6. La data intrării în vigoare a prezentei legi, se abrogă Legea nr. 276/2016 cu privire la principiile de subvenționare în dezvoltarea agriculturii și mediului rural (Monitorul Oficial al Republicii Moldova, 2017, nr. 67-71, art. 93), cu modificările ulterioare.

**Articolul 33.** Organizarea executării

Guvernul, în termen de 6 luni de la data publicării prezentei legi:

1. va aduce actele sale normative în concordanţă cu prezenta lege și va asigura elaborarea actelor normative necesare pentru punerea în aplicare a prezentei legi;
2. va asigura reexaminarea şi abrogarea de către autorităţile administraţiei publice centrale a actelor normative ale acestora care contravin prezentei legi;
3. va prezenta Parlamentului propuneri privind aducerea legislaţiei în vigoare în concordanţă cu prezenta lege.

**Articolul 34.** Dispoziții finale

La data intrării în vigoare a prezentei legi, se modifică Legea nr. 183/2020 privind asigurarea subvenționată în agricultură (Monitorul Oficial al Republicii Moldova, 2020, nr. 267-271, art. 572), cu modificările ulterioare, după cum urmează:

în cuprinsul legii, cuvintele „producătorul agricol”, la orice formă gramaticală, se substituie cu cuvintele „fermier” la forma gramaticală corespunzătoare;

la articolul 3 alineatul (2), cuvintele „sau grupul de producători” se exclude, iar textul „sunt definiţi de Legea nr. 276/2016 cu privire la principiile de subvenţionare în dezvoltarea agriculturii şi mediului rural” se substituie cu textul „este definit de Legea nr. \_\_/2023 cu privire la subvenționarea în agricultură și mediul rural”;

la articolul 4 alineatul (4):

litera a) se abrogă;

la litera b), cuvintele „serviciului electronic guvernamental de acces la date MAccess” se substituie cu textul „serviciului electronic de acces la date, parte componentă a platformei de interoperabilitate (MConnect).”;

la articolul 18 alineatul (1), cuvintele „producătorilor agricoli” se substituie cu cuvîntul „fermierului”

la articolul 32:

alineatul (1), se completează cu cuvintele „sub formă de plată complementară”;

se completează cu alineatul (11) cu următorul cuprins:

„(11) Subvenția unei părți a primei de asigurare se acordă la cererea asiguratului care a încheiat un contract de asigurare în agricultură cu un asigurator ce și-a notificat condițiile de asigurare a riscurilor de producție în agricultură conform articolului 4 alineatul (2).”;

alineatul (3), cuvîntul „anual” se exclude;

alineatul (9), textul „după aprobarea documentelor prezentate de asigurători subdiviziunilor teritoriale ale agenţiei în cauză, dar nu mai târziu de 2 luni de la data depunerii dosarului de subvenţionare” se substituie cu cuvintele „pe contul asiguratorului, în termenul prevăzut de Legea nr. \_\_\_/2023 cu privire subvenționarea în agricultură și mediul rural”;

alineatul (10) se abrogă.

**PREŞEDINTELE PARLAMENTULUI**